Spekt í Kópavogi en deilur í Hafnarfirði Kristinn Haukur Guðnason skrifar 30. nóvember 2019 07:45 Meirihlutinn í Hafnarfirði var gagnrýndur fyrir að hækka ekki útsvar . Fréttablaðið / Sigtryggur Ari Fasteignagjöld verða lækkuð í Kópavogi árið 2020 , og einnig bæði fráveitugjald og sorphirðugjald . Þetta kemur fram í fjárhagsáætlun sem Ármann Kr . Ólafsson mælti fyrir á þriðjudag á fundi bæjarstjórnar Kópavogs . Áætlunin var samþykkt af öllum 11 bæjarfulltrúum og er þetta fimmta árið í röð sem hún er unnin í samvinnu allra flokka . Fimm flokkar eiga fulltrúa í bæjarstjórn Kópavogs . Fasteignaskattar á íbúðarhúsnæði lækka úr 0,22 prósentum í 0,215 og atvinnuhúsnæði úr 1,5 prósentum í 1,49 . Þá verða tekjuviðmið afslátta einnig hækkuð . Skattar á opinbert húsnæði haldast þó óbreyttir . Fráveitugjaldið lækkar úr 0,105 prósentum í 0,09 og sorphirðugjaldið úr 36.800 krónum í 34.000 . Ákveðið er að halda útsvarinu óbreyttu í 14,48 prósentum . Í Hafnarfirði urðu meiri deilur um fjárhagsáætlun og þá sérstaklega að halda útsvarsprósentunni í 14,48 prósentum . Samfylkingin lagði til að útsvar yrði hækkað í hámarkið , 14,52 prósent , og undir það tóku Sigurður Þ. Ragnarsson , fulltrúi Miðflokks , og Guðlaug Kristjánsdóttir , fulltrúi Bæjarlista , á bæjarstjórnarfundi á miðvikudag . Adda María Jóhannsdóttir , oddviti Samfylkingar , bókaði að auk þess að halda útsvarinu óbreyttu sé verið að hækka gjaldskrár á tekjulága hópa , langt umfram tilmæli Sambands íslenskra sveitarfélaga . Ágúst Bjarni Garðarsson , fulltrúi Framsóknarflokks , sagði að meirihlutinn hefði það markmið að halda gjaldskrám þeim lægstu á höfuðborgarsvæðinu . Vinna við gerð fjárhagsáætlana stendur nú yfir í fleiri sveitarfélögum , svo sem Akureyrarbæ , Reykjanesbæ og Árborg .